作者:獨孤及
標題:賈員外處見中書賈舍人巴陵詩集覽之懷舊代書寄贈
內容:海岸望青瑣，雲長天漫漫。十年不一展，知有關山難。適逢阮始平，立馬問長安。取公詠懷詩，示我江海瀾。暫若窺武庫，森然矛戟寒。眼明遺頭風，心悅忘朝餐。大駕今返正，熊羆扈鳴鑾。公遊鳳凰沼，獻可在筆端。系越有長纓，封關只一丸。冏然翔寥廓，仰望慚羽翰。嘉會不我與，相思歲雲殫。唯當袖佳句，持比青琅玕。